ORDE do 3 de xuño de 2010 pola que se determinan os servizos mínimos dirixidos a garantir os servizos esenciais durante as tres folgas convocadas para o día 8 de xuño de 2010, das 00.00 ás 24.00 horas, nas institucións sanitarias do Servizo Galego de Saúde, fundacións e empresas públicas sanitarias e empresas contratistas de servizos que teñen as súas condicións laborais equiparadas co persoal estatutario do Servizo Galego de Saúde.
CONSELLERÍA DE SANIDADE — III. OUTRAS DISPOSICIÓNS — 04/06/2010

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988 do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e ante cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocadas as folgas seguintes:
Por FSP-UGT, FT-UGT, FSC-CC.OO., FE-CC.OO., FSS-CC.OO. e CSIF, que afectará todas as actividades laborais, estatutarias e funcionariais desempeñadas polos traballadores e empregados públicos de todas as administracións públicas e organismos delas dependentes, institucións, organismos autónomos, entidades empresarias públicas.
Pola CIG, que afectará o persoal estatutario, funcionario e laboral, así como o persoal con contrato en formación ou persoal residente en formación, que prestan os seus servizos nos centros de traballo do Servizo Galego de Saúde e nos centros adscritos á Consellería de Sanidade (fundacións públicas e empresas públicas).
Pola CIG Servizos, que afectará as diferentes empresas privadas que realizan tarefas de servizos contratados para o Servizo Galego de Saúde e que teñen as súas condicións laborais equiparadas co persoal do Servizo Galego de Saúde.
As tres folgas desenvolveranse desde as 00.00 horas ás 24.00 horas do día 8 de xuño de 2010.
Outorgada audiencia aos comités de folga, esta conselleira
DISPÓN:
Artigo 1º
As tres folgas desenvolveranse desde as 0.00 horas ás 24.00 horas do día 8 de xuño. As folgas convocadas por unha banda polas organizacións sindicais FSP-UGT, FT-UGT, FSC-CC.OO., FE-CC.OO., FSS-CC.OO. e CSIF e por outra banda pola organización sindical CIG afectarán todo o persoal estatutario, funcionario e laboral que presta servizos nos centros de traballo do Servizo Galego de Saúde e nas fundacións e empresas sanitarias públicas independentemente da súa condición xurídica. A folga convocada pola CIG Servizos afectará as diferentes empresas privadas que realizan tarefas de servizos contratados para o Servizo Galego de Saúde e que teñen as súas condicións laborais equiparadas co persoal do Servizo Galego de Saúde.
As folgas convocadas deberán entenderse condicionadas ao mantemento dos servizos mínimos, segundo os criterios que se dispoñen nesta orde que comprenden as tres convocatorias de folga.
Os servizos mínimos que se fixan resultan totalmente imprescindibles para manter a adecuada cobertura dos servizos esenciais de asistencia sanitaria nos centros sanitarios, para os efectos de evitar que se produzan graves prexuízos á cidadanía.
Tales mínimos responden á necesidade de compatibilizar o respecto ineludible ao exercicio do dereito á folga, coa atención á poboación que, baixo ningún concepto, pode quedar desasistida polas características do servizo dispensado.
Por iso, mantéñense os servizos mínimos necesarios para garantir a asistencia imprescindible a doentes hospitalizados, así como a atención urxente e permanente aos usuarios, que non se pode aprazar sen consecuencias negativas para a saúde.
Entrando na análise pormenorizada dos servizos esenciais, establécense os seguintes criterios reitores na determinación do persoal necesario para o seu mantemento nos centros de traballo, nas institucións afectadas:
1. Persoal mínimo necesario para a cobertura da atención urxente e permanente e as emerxencias do 061.
2. No Centro de Transfusións de Galicia, os servizos necesarios para o mantemento do abastecemento sanguíneo en toda a comunidade autónoma.
3. Nos centros e institucións sanitarias dependentes do Servizo Galego de Saúde:
A) Persoal facultativo dependente de atención especializada:
1. Cobertura do 100% da actividade urxente nos seguintes ámbitos:
-Servizos de urxencias e gardas médicas.
-Quirófanos urxentes para a atención dos usuarios que requiran intervención cirúrxica inaprazable.
-Paritorios.
2. Cobertura do 100% da actividade nas seguintes áreas:
-Unidades de reanimación.
-Unidades de coidados intensivos, de adultos ou pediátricas, e unidades coronarias, de ser o caso.
-Área de diálise.
-Área de tratamentos oncolóxicos (radioterapia, hospital de día).
3. Cobertura da actividade cirúrxica nos doentes, tanto hospitalizados como ambulatorios, con respecto ás patoloxías que poñan en perigo a vida deles ou agraven o seu estado de saúde, en especial procesos neoplásicos.
4. Na área de hospitalización establecerase o número necesario para garantir as visitas médicas, a atención indefectible dos doentes hospitalizados e as altas clínicas.
5. No ámbito de consulta, así como as interconsultas dos doentes hospitalizados que o requiran, atenderanse as consideradas como urxentes ou preferentes, ao criterio do persoal facultativo. Así mesmo, atenderanse as consultas inaprazables dos doentes oncolóxicos que requiran tratamento citostático e os doentes desprazados.
6. Garantirase, así mesmo, a realización de determinacións e probas complementarias urxentes, e as que se refiren aos doentes hospitalizados que, ao criterio do persoal facultativo, sexan necesarias e inaprazables, entendéndose incluídas as dos doentes con neoplasias malignas.
7. Garantirase a dispensación de sangue, medicamentos e de produtos sanitarios, que ao criterio do facultativo sexan necesarias.
8. Garantirase a atención necesaria a pacientes subsidiarios de hospitalización a domicilio e coidados paliativos.
B) Persoal facultativo dependente de atención primaria: (médicos pediatras e odontólogos).
1. Cobertura do 100% da actividade urxente.
2. Os servizos mínimos que se fixan no tramo ordinario de atención prestarán a asistencia urxente ou inaprazable desa unidade calquera que sexa a modalidade da prestación:
-En centros con catro ou menos profesionais: 1 efectivo.
-En centros con cinco a oito profesionais: 2 efectivos.
-En centros con nove a doce profesionais: 3 efectivos.
-En centros con máis de 13 profesionais: 4 efectivos.
C) Persoal sanitario non facultativo de atención especializada:
1. Cobertura do 100% da actividade urxente nun triplo ámbito:
-Servizos de urxencias.
-Quirófanos urxentes (xerais e de tocoloxía) para a atención dos usuarios que requiran intervencións cirúrxicas inaprazables no ingreso.
-Atención aos paritorios.
2. Na área de hospitalización establecerase o número necesario para garantir os coidados dos doentes hospitalizados, en correspondencia cos efectivos dun domingo ou festivo.
3. No ámbito de consultas estableceranse mínimos nun dobre ámbito:
-Apoio á atención das consultas especializadas consideradas como urxentes ou preferentes.
-Así mesmo, atenderanse as consultas inaprazables dos doentes oncolóxicos que requiran tratamento citostático e os doentes desprazados.
4. No ámbito dos servizos centrais, garantirase a realización das probas complementarias urxentes e as que se refiren aos doentes hospitalizados que, ao criterio dos facultativos, sexan necesarias e inaprazables, en correspondencia cos efectivos dun domingo ou festivo.
5. Garantirase a dispensación de medicamentos, hemoderivados e produtos sanitarios, en correspondencia cos efectivos dun domingo ou festivo.
6. Unidades especiais: o número necesario para garantir o coidado dos pacientes, en correspondencia cos efectivos dun domingo ou festivo.
D) Persoal sanitario non facultativo de atención primaria:
1. Cobertura do 100% da actividade urxente.
2. Os servizos mínimos que se fixan no tramo ordinario de atención prestarán asistencia urxente e inaprazable desa unidade calquera que sexa a modalidade da prestación:
-En centros con catro ou menos profesionais: 1 efectivo.
-En centros con cinco a oito profesionais: 2 efectivos.
-En centros con nove a doce profesionais: 3 efectivos.
-En centros con máis de trece profesionais: 4 efectivos.
E) Persoal de xestión e servizos de atención especializada:
1. Urxencias: o 100% do persoal.
2. Área de hospitalización: un número de efectivos equivalente ao de domingos ou festivos.
3. Cita previa: un número de efectivos que garantan a atención ao doente que o requira, cun mínimo dun efectivo por centro e ata un máximo do 50% dos efectivos da quenda.
4. Atención ao doente: un número de efectivos que garantan a atención ao doente que o requira, cun mínimo de 1 por centro e ata un máximo do 50% dos efectivos da quenda.
5. Servizos de mantemento: un número equivalente aos domingos ou festivos.
6. Servizo de lavandaría e lenzaría: un número equivalente aos domingos e festivos ou ata o 50% dos efectivos da quenda.
7. Limpeza: ata o 50% dos efectivos da quenda.
8. Hostalaría: un número mínimo igual aos domingos ou festivos, ou ben un 60% dos efectivos da quenda, en función do tamaño das prestacións dependentes de hostalaría en cada centro.
Coa finalidade de garantir o adecuado mantemento do servizo, servirase, con carácter xeral, un único menú aos doentes que non requiran dieta médica especial.
9. Condutores: o mesmo número de efectivos cos domingos ou festivos, cun mínimo, en todo caso, dun efectivo.
10. Servizos administrativos:
-Información: o número de profesionais necesarios para garantir a debida información aos pacientes.
-Persoal: o número imprescindible para garantir as incidencias e xestións derivadas da folga e como máximo ata o 40% dos efectivos da quenda.
-Subministracións: o número imprescindible para garantir os pedidos urxentes e ata un máximo do 25% dos efectivos da quenda.
-Almacén: un número imprescindible para a xestión do almacén e ata un máximo do 25% dos efectivos da quenda.
-Contabilidade: un número imprescindible para as xestións urxentes e ata un 25% dos efectivos da quenda.
11. Outras áreas de traballo ou servizos: establecerase, con carácter xeral, un número equivalente aos domingos ou festivos.
F) Persoal de xestión e servizos de atención primaria:
1. Urxencias: o 100% do persoal.
2. En centros con catro ou menos facultativos: 1 efectivo.
-En centros con cinco ou máis facultativos: 1 efectivo por centro e, en caso de teren varios andares, un máis por andar.
G) Persoal de empresas privadas que realizan tarefas de servizos contratados co Servizo Galego de Saúde e que teñan as súas condicións laborais equiparadas co persoal estatutario do Servizo Galego de Saúde.
1. Servizos de mantemento: un número equivalente aos domingos ou festivos.
2. Limpeza: ata o 50% dos efectivos da quenda.
3. Hostalaría: un número mínimo igual aos domingos ou festivos, ou ben un 60% dos efectivos da quenda, en función do tamaño das prestacións dependentes de hostalaría en cada centro.
Coa finalidade de garantir o adecuado mantemento do servizo, servirase, con carácter xeral, un único menú aos doentes que non requiran dieta médica especial.
Artigo 2º
A determinación dos profesionais necesarios con base nos criterios anteriores faraa a dirección, e a súa fixación deberá estar adecuadamente motivada mediante a designación nominal e individual.
As/os profesionais necesarios para a cobertura dos servizos mínimos deberán ser publicados nos taboleiros de anuncios do centro, con antelación ao comezo da folga.
A/O profesional designado como servizo mínimo, que desexe exercer o seu dereito de folga, poderá instar a substitución da súa designación por outra/o profesional que voluntariamente acepte o cambio de xeito expreso.
A xustificación debe constar no expediente de determinación de mínimos da institución e exteriorizarse adecuadamente para xeral coñecemento do persoal destinatario. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Con tales premisas, no anexo desta resolución recóllese o número de efectivos de servizos mínimos para cubrir as xornadas de folga.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 3 de xuño de 2010.
Pilar Farjas Abadía
Conselleira de Sanidade
Ver referencia pdf "10500D010P025.PDF"